God is aan jou kant - Solidariteit WêreldSolidariteit Wêreld
Tuis › 10 minute voor werk Juig › God is aan jou kant
Of lyding in die wêreld nou God se skuld, die skuld van ander mense, ons eie skuld of dalk (soos ek vermoed!) die duiwel s'n is, weet ons nie altyd nie. Wat ons wel weet, is dat God vir ons is en dat Hy altyd aan ons kant is. Hy is baiemaal nog nader aan ons wanneer ons swaarkry as wanneer dit goed gaan met ons, omdat Hy goed weet dat ons juis in ons swaarkrytye besef dat ons glad nie sonder Hom die mas kan opkom nie. Hieroor getuig Paulus in 2 Korintiërs 1 ná sy negatiewe ervaring in die provinsie Asië: "Om die waarheid te sê, ons is ver bo ons kragte belas, met die gevolg dat ons selfs moed verloor het om te bly lewe. Dit het eintlik vir ons gevoel of ons die doodsvonnis ontvang het sodat ons nie op onsself sou vertrou nie, maar op dié God wat die dooies opwek. Dit is Hy wat ons van só 'n groot doodsgevaar gered het en ons weer sal red. Hý is ons verwagting; Hy sal ons altyd weer red" (v. 8–10).
In tye van sterk versoeking is dit 'n wonderlike gerusstelling om te weet dat God altyd aan jou kant is; dat niks wat met jou gebeur jou van sy liefde kan skei nie. Jy het ook die versekering dat Hy jou altyd weer sal red. Ook al sou jy met jou lewe boet, is God se kinders vir altyd veilig ná hul dood. Dit is reeds vir jou bewys toe Hy sy enigste Seun gestuur het om in jou plek die prys vir jou sonde volledig te betaal, sodat jy nou vry kan wees. Saam met God is jy altyd aan die wenkant. Paulus skryf hierdie gedeelte as 'n oorwinningslied wat hy afsluit met die versekering dat niks op die aarde ooit tussen jou en God se liefde kan inbeweeg nie.
Die Bybellennium sê dat hierdie feit twee wonderlike praktiese implikasies het: Niks en niemand kan keer dat God op grond van sy onverdiende liefde sy werk in jou lewe voltooi nie, en al jou nood sál God se aandag kry. Hy het jou reeds sy Seun gegee. Watter moontlike guns sal Hy dan van jou terughou?
Hemelse Vader, hoe goed is dit nie om seker te weet dat U altyd aan my kant is nie! Dankie ook dat U my altyd weer sal red en dat ek saam met U altyd meer as 'n oorwinnaar is omdat Jesus u liefde aan die kruis vir my verdien het. Amen.
Hulle vra Hom toe: "Help ons: Wat moet ons doen om God tevrede te stel?" Jesus sê toe vir hulle: "Wil julle weet wat God wil hê julle moet doen? Hy wil hê dat julle sy Seun wat Hy na julle toe gestuur het, met oop arms sal aanvaar en julle aan sy kant sal skaar."